«Հայ» բառը Կաֆե Կունդերայում ոչ ոքի չզարմացրեց, բայց «ամերիկահայ»-ն այլ էր: «Թուրքահայ» նշանակում է «մերոնքական» լինել, լրիվ հայ լինելն էլ խնդիր չէ, լրիվ թուրք լինելն էլ է նման մի բան` նույն մշակույթից, նույն խմորից, նույն կտորից լինել: Բայց «ամերիկահայ» լինելը նշանակում էր սփյուռքում ուղեղի լվացում անցած լինել և ատել թուրքերին: Բոլորը Արմանուշին նայեցին: Հայացքներում կասկածանք ու հետաքրքասիրություն կար: Նրան այնպես նայեցին, ինչպես դրսից զարդարված, բայց ներսում պայթուցիկ ունեցող տուփի: Արմանուշը հասունացող քննադատությունների դեմ վեր քաշեց ուսերը, սակայն Կաֆե Կունդերայի ստատիկ խումբն այնպես էր ներծծվել այդ դանդաղաշարժ օդով, որ շատ արագ դադարեցին մտածել այդ թեմայի շուրջ: